Hlina, Alojz, poslanec NR SR (2013-06-20):
Vážená pani predsedajúca, vážený pán minister, vážení kolegovia, ja veľmi krátko, naozaj, lebo toto je pre mňa nie celkom, som v tejto oblasti doma, ale čomu rozumiem, tak rozumiem obavám ľudí, ktorí sa boja, že či im za dverami, alebo za záhradkou budú lúhovať kopec. To je úplne logické, že toho sa ľudia boja, obzvlášť keď všeličo sme počuli a všeličo sa stalo. Takže toto je jeden zo zákonov, ktorý keď sa otvára, tak treba byť na pozore. Ale ja nie som konšpirátor a že teda hneď vidím za tým niečo zlé, ja môžem a chcem veriť, že úmysel je dobrý. Za ten mesiac, predpokladám, sa veľa vecí dozvieme a ja sa, budem sa snažiť s niekým stretnúť, kto tomu rozumie viac a aby mi vysvetlil, že cui prodest, v čí prospech sa mení ten zákon. To znamená, keď sa mení, čiže niečo sa udialo a niekto potrebuje zmenu. A otázka stojí, že kde sa póluje, hej? Či sa póluje voči obyvateľom, alebo sa póluje práve naopak, aby ho prípadne bolo možné nejakým spôsobom vykrútiť, prekrútiť, čo tu, žiaľ, býva úplne bežné. V dobe a v krajine, v ktorej je niekto schopný sa spýtať, či mu predajú Chopok, viete, tak sa nemôžme báť, že, že niekto napriek tomu, že v Detve už bol aj Kotleba medzi demonštrantami, tak napriek tomu sa to pokúsia pretlačiť. Alebo v Kremnici už aj starostku si, primátorku si zvolili, napriek tomu sa niekto pokúsi to pretlačiť. Čiže toto len avizujem, že z tohto pohľadu ma to zaujíma. A aj nabudzujem ľudí, aby prípadne boli chvíľku v strehu do septembra, kým to príde do druhého čítania, že sa otvára jeden zo zákonov, ktorý môže byť potencionálne nebezpečný v tom vyjadrení v praxi, že keď mali za záhradkami kľud, tak zrazu im tam príde nejaké rýpadlo a začne lúhovať. My už tu lúhujeme v tejto krajine dlho, lúhujeme teda tak obrazne, a už teda není čo. Tak mám pocit, že tá chuť lúhovať aj reálne, aj možnosť bude niekoho trápiť a pokúšať dlho, hej? A ja som to aj minule tu spomínal pri inej diskusii, ten náš prístup, že tu k nám ľudia pristupujú ako k primitívnym amazonským národom, ma uráža, hej. Že teda prídeme lúhovať na Slovensko, dajte im tam nejaký počítač, jak v tej Detve, hej? V Detve prišiel investor a dal, môžte prísť zadarmo na internet. Viete, to je presne to akože indiánom sklíčka. Takže to je presne, že ktovie, čo im kto povedal, že kde idete a že jak k tým ľuďom sa treba správať. Takže to je fakt výrazom takej urážky. Nuž, ale možno niekto im podal informácie, že jak to tam všetko vedia zabezpečiť a kde už inde sa lúhovať nedá, tak na Slovensku, si predstav, by si neveril, že sú tam ľudia, cez ktorých sa to dá vybaviť. Ja verím, že toto nie je, pán minister, zákon, cez ktorý sa to bude dať vybaviť, hej, alebo cez, pomôže tomu, aby v konečnom dôsledku sa to dalo vybaviť, a práve naopak, že toto je zákon, ktorý to póluje tak, aby tá moc tých ľudí, ktorí nechcú za záhradkou kyanid, aby sa cítili bezpečnejšie, lebo teraz musia byť v strehu. Tam to ustanovenie v § 23 je dosť významné a vy tam mimo existujúceho znenia, kde sa hovorilo nesúhlasí, ale iba o rádioaktívnom, to sa stotožňujem s pánom Hubom, tak teraz dopĺňate, ale to je tiež, otázka stojí, že načo je to tam potrebné doplniť, že tí, čo nesúhlasia, tak to treba vytýčiť tak mimo tých, ktorí nesúhlasia. Čiže keď v Očovej nesúhlasia, ale Detvanci by súhlasili, alebo naopak, tak možno. A potom ten presah. Ono, viete, že kade ide ten kataster. Ja neviem, to je naozaj vec, ale keď niekto považoval za potrebné toto ustanovenie zmeniť, tam tá aplikačná prax bude dôležitá, že čo ukáže aplikačná prax, že cui bono. Niektorí vaši kolegovia to volajú inak, cui prodest, alebo opačne, to je jedno, proste vždycky je nejaký zámer a záujem, že prečo je potrebné, aby ste si tu sadli a nás presviedčali, že je nevyhnutné sa k tomuto zákonu vrátiť. On má asi aj nejakú bradu a teraz ju ideme meniť, tak bude naozaj zaujímavé zistiť, že prečo. Ďakujem pekne.